<classify> WATOTO walio na umri chini ya miaka mitano waliobainika kuwa na ugonjwa wa Kifua KikuuTB wilayani Tunduru, wako katika hatari ya kupoteza maisha kutokana na baadhi ya wazazi kuwakatisha dawa licha ya kuuanzishiwa dawa hizo.Watoto hao ni wale walioibuliwa kupitia kampeni ya uchunguzi wa TB, inayofanywa na hospitali ya wilaya kupitia kitengo cha kifua kikuu na ukoma kwa watoto walio na umri chini ya miaka mitano na watu wazima katika vijiji mbalimbali.Hayo yalisemwa jana na Mhudumu wa Afya ngazi ya jamii anayefanya kazi ya kukusanya sampuli za makohozi, Joseph Hyera alipozungumza na gazeti hili katika kijiji cha Nandembo wilayani hapa. Alisema katika uhamasishaji kampeni ya uchunguzi wa kifua kikuu iliyofanyika Juni, mwaka huu, jumla ya watoto 12 waligundulika kuwa na TB katika kijiji hicho. Hata hivyo, kati yao watoto watano walifuatilia matumizi sahihi ya dawa, sita hawakuwa makini na mtoto mmoja alikimbizwa kusikojulika lakini jitihada za kumtafuta zinafanyika ili aweze kuendelea kunywa dawa. Alisema, watoto hao wako katika hatari ya kupoteza maisha baada ya wazazi kuwakatisha dawa walizopewa katika vituo vya kutolea huduma kwa kisingizio kuwa wamepona, jambo ambalo sio sahihi.Kutokana na hali hiyo, serikali imeanza msako wa kuwatafuta watoto wote waliobainika kuugua ugonjwa wa kifua kikuu na waliokatishwa dawa ili waendelee kunywa, kama mkakati wa kudhibiti maradhi hayo. Katika msako huo, Timu ya Wataalamu wa Afya kutoka Hospitali ya wilaya Tunduru ikiongozwa na Mganga Mkuu wa Halmashauri, Dk Wendy Robert na Mratibu wa kifua kikuu na ukoma Dk Mkasange Kihongole, iliyowashirikisha viongozi wa serikali za vijiji, imefanikisha kuwapata watoto kadhaa ambao walisitishiwa kunywa dawa na wazazi wao. Akizungumza na wazazi katika kijiji cha Nandembo na Amani, Mganga Mkuu Dk Robert alisema kumkimbiza mtoto mbali na huduma za afya ni unyanyasaji, kumnyima haki, ukatili lakini pia kukiuka sheria ya afya ya jamii ya mwaka 2009. Dk Wendy alisema serikali inatumia fedha nyingi kuagiza dawa kwa ajili ya watu wanaobainika kuugua kifua kikuu, hasa ikizingatia kuwa ugonjwa huo ni kati ya magonjwa 10 duniani yanayoongoza kuua watu wengi na Tunduru ni kati ya wilaya yenye idadi kubwa ya watu wanaougua kifua kikuu.  <topic>: KITAIFA 